ཞི་རྒོལ་ཆེན་མོ།
སྤྱི་ལོ་ ༢༠༠༩ ལོར་བོད་ས་སྟོད་སྨད་ཡོངས་ནས་སྔར་ལོ་ས་བྱི་ཞི་རྒོལ་ནང་དགྲ་བོའི་དྲག་སྤྱོད་འོག་འདས་གྲོངས་སོང་བའི་རྒྱ་ཆེ་བོད་རིགས་དཔའ་བོ་དཔའ་མོ་ཚོ་དང༌། རང་དབང་བདེན་པའི་འོས་ལངས་ལ་རྡུང་བསྲེགས་འཕྲོག་བཅོམ་གྱི་ཉེས་མིང་འོག་ཁྲིམས་ཆོད་དུས་བཀག་བཙོན་འཇུག་དང་། དྲང་བདེན་མ་ཡིན་པའི་ཁྱབ་སྒྲག་གང་སར་སྤེལ་བ། ༸གོང་ས་མཆོག་ལ་བསམ་ཡུལ་དུ་མི་ཤོངས་པའི་མཚན་སྨད་གང་བྱུང་ཞུ་བ། རྒྱལ་སྤྱིའི་ཐོག་ཁྱབ་བསྒྲག་ལོག་པ་འདྲ་མིན་སྤེལ་བ་བཅས་ལ་མི་འདོད་པའི་རྣམ་འགྱུར་ཤུགས་ཆེ་བསྟན་པའི་མཇུག་འབྲས་སུ་རྡུང་བརྡེགས་དང་དོགས་གཞིའི་འོག་ཚུད་པའི་བོད་རིགས་རྒྱལ་གཅེས་མི་སྣ་ཚོར། གདུང་སེམས་མཉམ་སྐྱེད་མཚོན་པའི་ཆེད། བོད་པའི་ལོ་རྒྱུས་ནང་ཆེས་གལ་ཆེ་དང་ཆེས་རྩ་ཆེར་བརྩི་བའི་དུས་ཆེ་དང་རྟེན་འབྲེལ་གྱི་གཞི་རྩ་འཛིན་ས་བོད་ཀྱི་ལོ་གསར་མི་གཏོང་རྒྱུའི་དགོངས་འཆར་ཡང༌། ཆུ་ཆེན་ཆུ་རླབས་བཞིན་བོད་ས་སྟོད་སྨད་གང་སར་ཁྱབ་པ་ནང་བཞིན་དཀར་ མཛེས་ཁུལ་དུའང་ཤུགས་མ་ཐུབ་ཀྱིས་ཁྱབ་སྟེ། རྫ་སྟོད་ག་ཡེ་མགོ་ནས་བྲག་མགོ་ཤིང་ཁོག་ཡན་ཆད། རྟའུ་ན་ཁྲ་སུམ་མདོ་ཚུན་ཆད་ཀྱི་ཏྲེ་ཧོར་ཡུལ་ལུང་ཡོངས་སུ་ལོ་གསར་མི་གཏོང་བའི་ཞི་རྒོལ་གྱི་ལས་འགུལ་སྤེལ་རྒྱུ་རང་འགུལ་གྱིས་ཐག་གཅོད་བྱས་འདུག སྐབས་དེར་རྒྱ་དམར་སྲིད་གཞུང་གིས་འགྱེལ་བའི་སྒང་ལ་རྡོག་རྫིས་དང༌། ཕ་བསད་པས་མཚད་ཕ་རོ་མདའ་བཙགས། འབྲོང་བསད་པས་མི་ཚད་རྔ་མས་དར་ལྕོག་གི་དཔེ་ལྟར། བོད་ཀྱི་ལོ་གསར་ཚེས་ལ་ཉེ་བའི་སྔོན་དུ་རྒྱའི་ལོ་གསར་ཚེས་པ་དང༌། རྒྱ་དམར་གཞུང་གིས་ཏྲེ་བོ་ཁུལ་གྱི་རྫོང་ཁག་ལྔའི་ཁྱབ་ཁོངས་ཞིང་འབྲོག་ཁྱད་མེད་ཤང་ཁག ༦༦ དང་གྲོང་རྡལ་ ༤་ ནང་ཡོད་པའི་གྲོང་སྡེ་ཡོངས་ཀྱི་འགོ་དཔོན་རྣམས་བསྡུས་ཏེ། རྒྱའི་ལོ་གསར་དུས་སྟོན་དུ་དགའ་བསུའི་རྟེན་འབྲེལ་མཚོན་པའི་བཞས་དང་ཞབས་བྲོའི་གོ་སྒྲིག་ཨང་གསར་དགོས་ཚུལ་གྲོང་སྡེ་སོ་སོར་དབང་ཤེད་ཀྱིས་བཙན་བཀའ་ནན་པོ་བཏང་ཡང༌། གྲོང་སྡེ་སོ་སོ་ནས་ཁས་ལེན་བྱེད་མཁན་གཅིག་ཀྱང་མ་བྱུང་བས་རྒྱ་དམངས་སྲིད་གཞུང་བྱ་ཐབས་ཟད་དེ་རྫོང་གི་ལས་ཁུངས་ཁག་ལ་ཞབས་བྲོ་འཁྲབ་དགོས་པའི་བཀའ་ཕབ་དགོས་བྱུང་བ་རེད། གློ་བུར་དུ་གོ་སྒྲིག་བྱས་པའི་རྒྱ་གཞུང་གི་ལས་ཁུངས་ཁག་གི་འཁྲབ་སྟོན་པ་དེ་ཚོ་རྒྱ་ཡི་ལོ་གསར་དུས་སྟོན་གྱི་རྣམ་པ་མཚོན་པའི་ཆེད་དུ་ཡུལ་ལུང་སྟོད་སྨད་བར་གསུམ་དུ་འཁྲབ་མཁན་སོང་ཡང༌། རྒྱ་ཆེ་བོད་རིགས་མི་དམངས་ཚོ་ལྟད་མོ་ལྟ་མཁན་གཅིག་ཀྱང་སོང་ཡོད་པ་མ་རེད། སྐབས་དེ་དག་ཏུ་བོད་རིགས་རྒྱ་ཆེ་མང་ཚོགས་ཀྱིས་ལོ་གསར་མི་གཏོང་བའི་སྦྱར་ཡིག་འདྲ་མིན་གང་སར་སྤེལ་ཡོད་པ་རེད་སྦྱར་ཡིག་དེ་དག་གི་ནང་། དགྲ་བོའི་དྲག་གནོན་འོག་རང་སྲོག་ཤོར་བ་དང༌། ཡ་ང་བའི་རྡུང་རྡེག་འོག་ཚུད་བའི་རྒྱལ་གཅེས་བོད་རིགས་དཔའ་བོ་དཔའ་མོ་ཚོར་གདུང་སེམས་མཉམ་བསྐྱེད་མཚོན་པའི་ཆེད་དུ་ང་ཚོས་ལོ་གསར་གཏོང་གི་མིན། ཞེས་དང༌། རྒྱ་ནག་གཞུང་གིས་༸གོང་ས་མཆོག་ལ་མཚན་སྨད་གང་བྱུང་བྱེད་པ་དང༌། པཎ་ཆེན་ཆུང་སྲིད་རིན་པོ་ཆེ་བཙོན་དུ་འཇུག་པ། གྲངས་ཉུང་མི་རིགས་ལ་མི་རིགས་དབྱེ་འབྱེད་ཀྱི་ཐུབ་ཚོད་གཏོང་བ། འཛམ་གླིང་གང་སར་བོད་དོན་འགྲེལ་བརྗོད་ལོག་པ་བྱས་དང་བྱེད་བཞིན་པ་དེ་རིགས་ལ་མི་འདོད་པའི་རྣམ་པ་གསལ་པོ་མཚོན་སླད་ལོ་གསར་གཏོང་རྒྱུ་མིན། བོད་རིགས་སུ་ཞིག་གིས་ལོ་གསར་གཏོང་ན་དེ་ནི་མགོ་ལ་ཀླད་པ་མེད་པ་དང༌། སྙིང་ལ་ཁྲག་མེད་པའི་འབུ་སྲིན་ཙམ་ལས་ཤ་ཁྲག་རུས་པའི་ལྷུ་ལག་ཡོངས་སུ་རྫོགས་པའི་བོད་རིགས་མ་རེད། ཅེས་སོགས་བྲིས་ཡོད་པ་རེད། བོད་རིགས་རྒྱ་ཆེ་མང་ཚོགས་ཚོ་ནམ་རྒྱུན་ཡིན་ན་ལོ་གསར་ཚེས་ལ་ཉེ་བའི་སྐབས་ཤ་མར་དང༌སྣུར་རིགས། སྔོ་རིགས་དང་ཚལ་རིགས། དཀར་ཟས་དང་མངར་ཟས་རིགས་ཉོ་ཆའི་འཚང་ཀ་ཤིན་ཏུ་ཆེ་ཡང༌། འདི་ལོར་ལོ་གསར་གྲ་སྒྲིག་གི་བཟའ་བཅའ་རིགས་ཉོ་མཁན་སུ་ཡང་མེད་པས། རྒྱ་རིགས་ཚོང་ཁང་མང་པོ་ཧ་ལོག་པའི་གནས་ཚུལ་ཡང་བྱུང་ཡོད་པ་རེད། བོད་རིགས་འགའ་ཞིག་ཞབས་བརྟན་རིམ་གྲོའི་གྲ་སྒྲིག་ཆེད་བཟའ་བཅའ་ཉོ་ཆ་རྒྱག་སྐབས་སུའང་ཁྲོམ་གསེབ་ནས་མང་ཚོས་ཀྱིས་ཤུ་རྒྱག་པ་དང༌། རྡོ་བཞུས་པ། མགོ་ཀླད་མེད་དང༌། སྙིང་ཁྲག་མེད་ཅེས་སྒྲོག་པའི་གནས་ཚུལ་ཡང་བྱུང་ཡོད་པ་རེད། གནས་ཚུལ་དེ་དག་ལ་བརྟེན་ནས་ས་གནས་རྒྱ་གཞུང་གིས་ས་གནས་བོད་རིགས་མི་དམངས་ཚོས་མྱ་ངན་དང་གདུང་སེམས་མཉམ་བསྐྱེད་མཚོན་སླད་བོད་ཀྱི་ལོ་གསར་མི་གཏོང་བའི་གནས་ལུགས་ཚོད་དཔག་གིས་འགན་མ་ཟིན་པར། རྫོང་རིམ་པ་ནས་ཞིང་ཆེན་རིམ་པའི་བར་གོང་རིམ་ལ་སྙན་བསན་ཞུས་པས་གོང་རིམ་ལས་བྱེད་མཐོ་གྲལ་དུ་མ་ཏྲེ་བོ་ཁུལ་དུ་དངོས་སུ་སླེབས་ཏེ། བོད་རིགས་རྒྱ་ཆེ་མང་ཚོགས་རྣམས་བྱིས་པ་བུ་རམ་གྱིས་མགོ་སྐོར་གཏོང་པ་ནང་བཞིན་བྱས་ཏེ། མགོ་སྐོར་བསླུ་བྲིད་ཀྱི་ངན་ཇུས་གཏིང་སྟེ། ཏྲེ་བོ་ཡུལ་དགོན་ཡོངས་སུ་སྔོན་ཆད་བྱུང་མྱོང་མེད་པའི་ལོ་གསར་གྱི་འགྲོ་གྲོན་རིན་མེད་དུ་སྤྲོད་ཀྱང༌། བོད་རིགས་རྒྱ་ཆེ་མང་ཚོགས་ཀྱིས་རྒྱ་གཞུང་གིས་སྤྲོད་པའི་དངོས་དངུལ་དེ་རིགས། ཁྱི་རོ་རུལ་པ་དང༌། བྱ་རོ་སྐམ་པོ་ནང་བཞིན་སུ་ཞིག་གིས་ཀྱང་བདག་སྤྲོད་དང་ལེན་མ་བྱས་སྟབས། ཁོ་ཚོའི་འདོད་པ་ནང་བཞི་ན་ལམ་ལྷོང་བྱུང་ཡོད་པ་མ་རེད། ཕྱོགས་འདིར་བོད་རིགས་མི་མང་ལྟར་ཞོག་རྒྱ་རིགས་ཀྱི་ཚོང་པ་ཁག་ནས་ཀྱང་ད་ལོ་བོད་པས་ལོ་གསར་མི་གཏོང་བས། ང་ཚོས་ཀྱང་ལོ་གསར་གཏོང་གི་མིན་ཟེར་བ་སོགས་གནས་ཚུལ་ཡ་མཚན་ཅན་མང་དུ་བྱུང༌ཡོད་པ་རེད། བོད་ཟླ་དང་པོ་ ཚེས་ ༡ ནི་བོད་མི་རིགས་ཀྱིས་ཕ་རྩ་བུ་རྒྱུད་ནས་ཆེས་རྩ་ཆེ་དང་རྟེན་འབྲེལ་གྱི་དོན་སྙིང་ལྡན་པའི་དུས་ཚིགས་གཞན་ལས་གལ་ཆེ་རང་བཞིན་ལྡན་པ་ཞིག་ཏུ་ངོས་འཛིན་བྱེད་ཀྱི་ཡོད་པ་རེད། ལོ་གསར་ཚེས་གཅིག་གི་ ཞོགས་པ་ཐོ་སྟག་རངས་སྟག་གི་དུས་མཚམས་མ་ཟིན་གོང་ནས་བོད་རིགས་མི་དམངས་རྣམས་ཡར་ལངས་ཏེ། དཀོན་མཆོག་མཆོད་པའི་ཚེས་གཏོར་དང༌། གྲོ་སོ་ཕྱེ་མའི་མཆོད་ཕུད། འབྲས་སིལ་གྲོ་མ་མར་ཁུའི་ཞལ་ཟས་མཆོད་པ། སྐྱེས་པ་ཚོ་རི་ལ་ཕ་མེས་ཀྱི་འགོ་བའི་དགྲ་ལྷ་བསྭོ་བའི་བསངས་མཆོད་དང་ཀི་བསྭོ་ལྷ་རྒྱལ་གྱི་འབོད་སྒྲ་ལྷུག་པོར་སྒྲོག་པ། བུད་མེད་ཚོས་སེངྒེའི་འོ་མ་ཞེས་ཞོགས་པ་ནས་ཆུ་ལེན་འགྲོ་བའི་ལུགས་སྲོལ་འཁྲུག་པོ་དེ་ཚོ་སྐྱུར་ཐབས་མེད་པའི་སྲོལ་རྒྱུན་གྱི་རང་བཞིན་ཆགས་ཟིན་པར། ཉེ་བའི་ལོ་རྒྱུས་ཀྱི་གད་ཆགས་ཆེ་ཤས་རིག་གནས་གསར་བརྗེའི་སྐབས་ཀྱང་སྐྱུར་འཇོག་བྱེད་མ་མྱོང་བའི་ལམ་སྲོལ་དེ་ཉིད། ལོ་འདིར་རྒྱ་ཆེན་བོད་རིགས་མི་དམངས་ཚོའི་སེམས་ཀྱི་རྨ་ཁ་དང་ལུས་ཀྱི་གནོན་ཤུགས་མ་བཟོད་པའི་དབང་གིས་བརྩི་སྲུང་ཞུ་རྒྱུ་ཡོངས་སུ་བློས་བཏང་གནང་དགོས་བྱུང་ཡོད་པ་རེད། ལོ་གསར་ཚེས་པ་གཅིག་ཉིན་བོད་རིགས་ས་ཁུལ་ཡོངས་རྫོགས་ཆེས་གནའ་བོའི་དུར་ཁྲོད་བཞིན་ཁུ་སུམ་མེ། འཇམ་ཐེམ་མེ། བྱང་ཁུལ་གྱི་བྱེ་ཐང་དང༌། དབེན་འཇག་གི་འཁྱགས་རི་བཞིན་གནས་པ་ལས་དགའ་བའི་འབོད་སྒྲ་དང་སྤྲོ་བའི་གླུ་གཞས་གང་ཡང་ཐོས་རྒྱུ་མེད་པ་མ་ཟད། མྱ་ངན་དང་གདུང་སེམས་མཉམ་སྐྱེད་ཀྱི་རྣམ་པ་དེ་ཉིད་གསལ་པོ་ཆགས་པའི་ཆེད། གྲོང་སྡེ་ཕན་ཚུན་དུ་འདུ་འཛོམས་ཀྱིས་སྒྲོལ་མ་དང༌། མ་ཎི་སོགས་ཉིན་མཚན་ཁ་བསྡུར་ནས་བསགས་ཡོད་པ་རེད། ད་དུང་ཐེག་ཆེན་གསོ་སྦྱངས་ཀྱི་སྡོམ་པ་ལེན་ནས་ཉིན་མཚན་ཧྲིལ་པོར་ཟས་ཁམ་གང་དང་ཆུ་ཐིགས་པ་གཅིག་ཙམ་མི་སྤྱད་པར་བོད་རིགས་དཔའ་བོ་ཚོའི་རྣམ་ཤེས་ལ་གདུང་སེམས་ཀྱི་འབུལ་ཚན་མཚོན་ཐབས་བྱས་ཡོད་པ་རེད། ལོ་འདིར་ལྷ་མི་ཡོངས་ཀྱིས་ཆོལ་གསུམ་དཔའ་བོ་དཔའ་མོ་རྣམས་ཀྱི་ཆེད་གདུང་སེམས་མཉམ་སྐྱེད་མཚོན་པའི་ཆེད་རྒྱུན་ལྡན་གྱི་བྱེད་སྲོལ་ཡོད་པའི་དར་ལྕོག་བཙུགས་པ་དང༌། བསང་གསོལ་བྱེད་པ་སོགས་ཀྱི་གང་ཡང་བྱས་མེད་པ་རེད། དེ་ལས་ལྡོག་ནས་གྲོང་སྡེ་མང་པོས་ཁང་ཐོག་ཏུ་དར་ལྕོག་ནག་པོ་བཙུགས་པ་དང༌། དགོན་སྡེ་ཁག་གིས་སྨོན་ལམ་ཚོགས་སྐབས་ཇ་གདན་རྣམས་ཀྱིས་དཔུང་པར་དར་སེར་པོ་བཅིངས་པའི་ལུགས་སྲོལ་ཡོད་ནའང༌། ད་ལོ་མྱ་ངན་མཚོན་ཆེད་དཔུང་པར་རས་ནག་པོ་བཅིངས་པ་སོགས་བྱས་ཡོད་པ་རེད། རྒྱུན་ལྡན་ཡིན་ན་ཏྲེ་བོ་ཁུལ་འདིར་གནམ་ལོ་གསར་པའི་དུས་སྟོན་སྐབས་རྟ་རྒྱུག་བྲོ་འཁྲབ་དང༌། གླུ་ལེན་གཞས་གཏོང་གིས་དུས་འདའ་སྟེ། ཉིན་བཅུ་ཕྲག་བརྒལ་བ་གཏོང་སྲོལ་ཡོད་ཀྱང༌། འདི་ལོར་ཚེས་གཉིས་ཉིན་ནས་བོད་རིགས་མི་དམངས་ཚོས་རྒྱ་གཞུང་ལ་ངོ་རྒོལ་གྱི་རྣམ་པ་མཚོན་སླད་རྒྱུན་ལྡན་གྱི་ལམ་སྲོལ་ལས་ཡོངས་སུ་འགངས་ནས། ཁང་ལས་དང་གྱང་རྡུང་བ་སོགས་ཀྱི་གནས་ཚུལ་བྱུང་ཡོད་པ་རེད། ཆེས་འུ་ཐུག་པ་དང༌། ཆེས་ཡ་ང་བའི་རྣམ་པ་མཚོན་པའི་བྱ་སྤྱད་དེ་དག་རྒྱལ་ཁབ་ཕྱི་ནང་དང་འཛམ་གླིང་ཤར་ནུབ་གང་སར་ཁྱབ་བརྡལ་འགྲོ་རྒྱུའི་དོགས་ཟོན་གྱིས་ཏྲེ་བོ་ཁུལ་གྱི་རྫོང་ཁག་ལྔའི་བརྙན་འཕྲིན་ནས་བོད་མི་རྣམས་ཀྱིས་ལོ་གསར་གཏོང་བཞིན་ཡོད་ཟེར་ནས་རྫུན་བཤད་པ་དང༌། ལོ་གསར་ལ་ཉེ་བའི་སྐབས་ཀྱི་དགོན་སྡེ་ཁག་གི་དགུ་གཏོར་གྱི་གར་འཆམ་སོགས་འཁྲབ་པ་དང༌། འཆམ་མཇལ་མཁན་མི་མང་པོ་འདུ་འཛོམས་བྱས་པ་སོགས་ཡང་ཡང་བསྟན་ཏེ་རྫུན་གཏམ་འདྲ་མིན་རླུང་འཕྲིན་དང་བརྙན་འཕྲིན་གང་ས་ནས་བཤད་ཡོད་པ་རེད། སྐབས་དེ་དག་ཏུ་ཏྲེ་བོ་རྒྱ་ཆེ་མང་ཚོགས་ཀྱིས༸གོང་ས་མཆོག་གི་སྐུ་ཚེ་དང༌། འདས་སོང་དཔའ་བོ་དཔའ་མོ་ཚོའི་རྗེས་འཇུག་ཆེད་རྣམ་དཀར་དགེ་སྒྲུབ་བློ་ཡུལ་མི་ཤོངས་པ་ལྟ་བུ་སྒྲུབ་ཡོད་པ་རེད། དཀར་མཛེས་རྫོང་ཁུལ་དུ་རེས་མེད་དགོན་སྡེ་ཡོངས་ལ་དགེ་བསྔོའི་མཆོད་འབུལ་རྒྱ་ཆེར་བྱས་པ་དང༌། དུད་ཁྱིམ་སོ་སོའི་སྒོ་ཟོག་ཡོད་ཚད་ཚེ་ཐར་གཏོང་བ། བཤས་ར་ནས་གསོད་ངེས་པའི་བཤན་ཟོག་སྟོང་ཕྲག་སྲོག་བླུ་བྱས་པ། སྒྲོལ་མ་དུང་ཕྱུར་ལྷག་དང༌། མ་ཎི་དུང་ཕྱུར་མང་པོ་བསགས་ཡོད་པ་རེད། དཔེར་ན་དཀར་མཛེས་ཉིན་སྲིབ་གཉིས་སུ་ ༢༠༠༨་བོད་ཟླ་༡༠་པ་ནས་ལོ་གསར་བར་ཟླ་ངོ་གསུམ་གྱི་ནང་། ཕྱི་ལོ་ ༢༠༠༩ ཟླ་ ཚེས་ ༢༥ ཉིན་རྒྱ་ནག་གི་ལོ་སར་དང་སྟབས་བསྟུན་ནས། གྲོང་སྟོད་སྨད་ཡོངས་སུ་བོད་རིགས་འདས་གྲོངས་སོང་པ་རྣམས་ཀྱི་ཆེད་དུ་མ་ཎི་དང་སིད་དྡྷི་སྐྱབས་འགྲོ། སྒྲོལ་མ། རྒྱལ་བའི་ཞབས་བརྟན་སོགས་འདོན་ནས་མཉམ་ཚོགས་ཡང་ཡང་བྱས་འདུག སྐབས་དེ་དག་ཏུ་མི་མང་མཐའ་ ༡༠༠༠་ལྷག་དང༌། ཉུང་མཐའ་མི་༥༠་ཙམ་རེ་འདོམས་ཤིང༌། གྲོང་པ་རེ་རེས་ཆ་མཉམ་བྱས་ན། མ་ཎི་དང་སིདྡྷི་དུང་སོ་ལྔ་ ༣༥༠༠༠༠༠༠༠ཙམ་དང༌། གཞན་སྐྱབས་འགྲོ་དང་སྒྲོལ་མ་སོགས་ཀྱི་གྲངས་ཚད་མི་གསལ་ཡང་ཚར་གྲངས་མང་པོ་བསགས་ཡོད་པ་རེད། དེ་བཞིན་ལྕོག་རི་དགོན་དུ་ཏྲེ་བོའི་ལྷ་སྡེ་ཡོད་དོ་ཅོག་གིས་མ་ཎི་དུང་ཕྱུར་ ༦ དང༌། བཛྲ་གུ་རུ་དུང་ཕྱུར་ ༢ ། ཡིག་བརྒྱ་དུང་ཕྱུར་ བཅས་འབད་སྒྲུབ་ཞུས་ཐོག་༢༠༠༩ ལོའི་ལོ་གསར་མི་གཏོང་རྒྱུ་མཉམ་འཛོམས་ཐོག་ཐག་གཅོད་བྱུང་འདུག་ལ། བོད་ཀྱི་ལོ་གསར་ཚེས་ ཉིན་ཁང་དམར་བྲག་རྒྱབ་ཏུ་བོད་གཞིས་བྱེས་གཉིས་ཀྱི་ཆེད། ཞིང་སྒྲུབ་འཚོགས་ཆེད་མི་དམངས་འབོར་ཆེན་འདུ་འཛོམས་བྱས་འདུག་ཀྱང་དངོས་གཞིའི་ཐོག་རྒྱ་དམར་གྱིས་དམ་བསྒྲགས་ཤུགས་ཆེར་བྱས་སྟབས་ཚོགས་ཐུབ་མི་འདུག ས་བྱི་དང་ས་གླང་ལོར་ལྕོག་རི་ཡུལ་དགོན་གཉིས་ཀྱིས་བོད་བསྟན་པ་ཆབ་སྲིད་ཀྱི་དོན་དུ་རང་སྲོག་བློས་བཏང་མཛད་པའི་རྒྱལ་གཅེས་དཔའ་བོ་དཔའ་མོ་རྣམས་ལ་གདུང་སེམས་མཉམ་སྐྱེད་དང༌། ྋགོང་ས་ྋསྐྱབས་མགོན་ཆེན་པོ་མཆོག་སྐུ་ཚེ་བསྐལ་བརྒྱར་བརྟན་ཆེད། ཞབས་རིམ་གྱི་གྲངས་འབོར་ཁྱོན་སྨྱུང་གནས་ཆ་ ༨༥ དང༌། མ་ཎི་དུང་ཕྱུར་གཅིག ༡༠༠༠༠༠༠༠༠ ། གུ་རུ་སི་དྷི་དུང་ཕྱུར་ ༢༠༠༠༠༠༠༠༠ ། ཡིག་བརྒྱ་དུང་ཕྱུར་ ༡༠༠༠༠༠༠༠༠ ། བཅས་འབད་སྒྲུབ་ཞུས་ཡོད་པ་རེད། ཕྱི་ལོ་ ༢༠༠༩ ཟླ་ ༦ ཚེས་ ༢ ནས་ ༡༡ བར་ཉིན་གྲངས་བཅུའི་རིང་རྟའུ་རྫོང་ཐོག་མཆོད་རྟེན་ཆེན་པོའི་མདུན་དུ་མི་དམངས་མང་པོ་འདུ་འཛོམས་ཀྱིས་བོད་བསྟན་པ་ཆབ་སྲིད་དང༌། ྋགོང་ས་མཆོག་སྐུ་ཚེ་ཡུན་རིང་བརྟན་ཆེད་མ་ཎི་དུང་སྒྲུབ་དང་ྋརྒྱལ་བའི་ཞབས་བརྟན་སོགས་འབད་སྒྲུབ་ཞུས་ཡོད་པ་རེད། སྐབས་དེ་དང་བསྟུན་ནས་མི་དམངས་ལ་ྋགོང་ས་མཆོག་གི་སྐུ་པར་འབོར་ཆེན་འགྲེམས་སྤེལ་བྱས་ཡོད་པ་རེད། དེ་བཞིན་བྲག་མགོ་ཡུལ་དགོན་གཉིས་སུ་ཡང་མ་ཎི་དང་འདོན་པ་དང་ཞབས་བརྟན་རིམ་གྲོལ་རྒྱ་ཆེར་སྒྲུབ་འདུག ཕྱི་ལོ་ ༢༠༠༩ ཟླ་ ༢ ཚེས་ ༢༡ ཉིན་རྫ་དགོན་གསར་དགོན་བོད་ཟླ་བཅུ་གཉིས་པའི་ཚེས་ཉེ་བདུན་ནས་སུམ་ཅུའི་བར་ཉིན་བཞིའི་རིང་གར་འཆམ་འཁྲབ་པ་ནི་དགོན་དེའི་རྒྱུན་ལྡན་གྱི་མཛད་རིམ་ཞིག་ཡིན་ནའང༌། སྔ་ལོ་ནས་བོད་ས་ཡོངས་སུ་བོད་བསྟན་པ་ཆབ་སྲིད་ཀྱི་དོན་དུ་སེར་སྐྱ་མང་པོ་ཞིག་རྒྱ་དམར་ནས་རྐྱེན་འདས་སུ་བཏང་བ་དང༌། བཙོན་དུ་བཅུག་པ། གར་སོང་ཆ་མེད་དུ་གྱུར་པ་སོགས་རྒྱལ་གཅེས་དཔའ་བོ་དཔའ་མོ་རྣམས་ཀྱི་ཆེད་དུ་ཉིན་དང་པོ་གཉིས་སུ་སྒྲོལ་མ་དང༌། ཉིན་གསུམ་པར་རྟ་མགྲིན་ཡང་གསང་གི་མཚན་སྔགས་བཟླས་བསགས་དང༌། ཉིན་བཞི་པར་གུ་རུ་འབུམ་ཚོགས་བཅས་ཞབས་རིམ་སྒྲུབ་ཡོད་པ་རེད།